Exposició 'Joguets i escriptors'
2025-02-15 - 2025-05-18 | Fundació Palau
Inauguració: dissabte 15 de febrer a les 12.30h.
‘Joguets i escriptors’ combina clàssics de la literatura catalana i joguets del Museu del Joguet de Catalunya-Figueres. És una exposició visualment molt atractiva, amb reproduccions en gran format de les joguines, acompanyades de textos breus, suggeridors.
Mercè Rodoreda parla de les nines trencades; Josep M. de Sagarra, de les pilotes de reglament; el cartellista Carles Fontserè, dels cotxes Bugatti de llauna i de pedals; Anna Murià, dels Reis d’Orient en els anys de la República, Francesc Trabal, de les baldufes… Mitjançant aquest joc d’associacions s’exploren diversos temes al voltant dels joguets: la creació de mons imaginaris, la imitació del món dels grans, la resistència davant dels rols de gènere imposats pel costum. L’exposició és en ella mateixa un joc: sorprenent, divertida i evocadora.
Comissariada per l’escriptor Julià Guillamon i amb disseny d’Àngel Uzkiano, ha estat produïda pel Museu del Joguet de Catalunya-Figueres, en col·laboració amb Biblioteques de Barcelona.

Josep Palau i Fabre. Retrat inacabat. Construir al marge? Palau i Fabre entre la clandestinitat i l'exili
2025-05-08 18:30 (Europe/Madrid)
Com han explicat alguns estudiosos, la figura de Palau i Fabre no va gaudir d’un cert reconeixement social fins als últims anys de la seva trajectòria, tal com evidencien algunes distincions importants. Tot i això, la voluntat de construcció cultural i de participació col·lectiva de l’escriptor expliquen una part rellevant de la seva trajectòria, especialment durant el franquisme. En aquesta conferència resseguirem iniciatives, obres, tensions i conflictes que il·lustren la voluntat d’implicació de Palau amb la seva comunitat. A càrrec de Pep Sanz Datzira.
Pep Sanz Datzira
Doctor en Traducció i Estudis Interculturals i Llicenciat en Filologia Catalana per la UAB. Ha cursat un màster en Estudis Romànics a la Universitat de la Sorbona, d’on ha estat lector de llengua i literatura catalanes. Ha estat professor a la Universitat de Toulouse-Jean Jaurès i investigador en formació al Departament de Traducció i d’Interpretació de la UAB. Ha publicat André Gide a Catalunya (1900-1939) (2021), així com estudis i edicions sobre literatura catalana contemporània, bona part dels quals dedicats a la recepció d’autors estrangers i a les relacions interculturals. És professor lector del Departament de Filologia Catalana de la Universitat Autònoma de Barcelona i membre del consell de redacció de la revista Els Marges.
Accés lliure. Aforament limitat. Es recomana inscripció prèvia a fp.info@fundaciopalau.cat o bé al 93 791 35 93.
